钦定古今图书集成/明伦汇编/家范典/第053卷 > 春秋四传 > 《公会杞伯姬》
## 钦定古今图书集成/明伦汇编/家范典/第053卷 > 春秋四传 > 《公会杞伯姬》

《春秋》：“庄公二十有七年春，公会杞伯姬于洮。”

《左传》：“非事也，天子非展义不巡守，诸侯非民事不举，
卿非君命不越境。”

胡传《左氏》曰：“会于洮，非事也。天子非展义不巡守，诸
侯非民事不举，卿非君命不越境。伯姬，庄公之女，非
事而特会于洮，爱其女之过而不能节之以礼，此《春
秋》之所禁也。惟不节之以礼，然后有使自择配，如僖
公之于季姬，而典训亡矣。”

〈大全〉家氏曰：于洮非归宁之地，安有女子来宁，父母疾驱于通道大都，略无所禁忌者乎？　陈氏曰：“内女为夫人，七见于《经》，未有书公会者，而会自伯姬始，由是来朝，其子由是来求妇。伯姬之为，皆未之前闻也。”